33. schôdza NR SR - 11.deň - B. popoludní
Dátum: 2025-04-10
Poslanec: Jaurová, Zora (PS)
Druh vystúpenia: Vystúpenie v rozprave

52. Ďakujem, pán predsedajúci. Vážené kolegyne, vážení kolegovia, máme pred sebou novelu zákona o Fonde na podporu umenia, ktorá je reakciou na predošlú novelu, ktorú vládna koalícia schválila minulý rok a o ktorej sme tu mali ako celkom takú turbolentnú rozpravu, ale napriek tejto rozprave parlament túto novelu minulý rok schválil. Je to teda, bola to poslanecká novela pána poslanca Michelka, predsedu Výboru pre kultúru a médiá, ktorou zásadne zmenil fungovanie Fondu na podporu umenia, čo je inštitúcia, ktorá financuje prakticky všetku štátom nezriaďovanú kultúru na Slovensku. Čítali sa tu počas tej minulej rozpravy kadejaké texty, aké sa tu ešte asi nečítali v tomto parlamente, padali rôzne argumenty, ale najmä vládna koalícia prinášala nové a nové pozmeňovacie a doplňujúce návrhy, ktoré stále viac a viac zasahovali do dobre fungujúceho mechanizmu Fondu na podporu umenia, inštitúcie, ktorá je pre kultúru na Slovensku úplne zásadná. Napriek tomu, že v tomto pléne zazneli desiatky hodín argumentov proti tejto novele, napriek apelom prakticky všetkých relevantných profesijných asociácií a združení, napriek státisícom podpisov a tisíckam ľudí v uliciach prijala Národná rada novelu, ktorou preniesla všetky kompetencie pri prideľovaní podpory na politicky nominovanú radu fondu. Tá pôvodná novela zvýšila počet členov rady o ďalších štyroch, ktorých malo nominovať ministerstvo kultúry, a taktiež umožnila rade menovať a rušiť odborné komisie. Už vtedy sme upozorňovali, že okrem toho, že uvedené legislatívne zásahy sú ideologické a neodborné, tieto budú mať aj fatálne praktické dôsledky, a to najmä také, že nový systém bude mať za následok meškanie výziev a kolabovanie systému, ale tiež to, že sa v ňom vďaka nevyváženosti kompetencií a nelogickej asymetrii zodpovednosti stráca jeho verejnoprávny charakter. V tom čase bolo odpoveďou od navrhovateľa tohto, tejto novely, ale aj od ďalších koaličných poslancov skôr len také myknutie plecom, že nech nemaľujeme katastrofické scenáre, a že keď teda to nebude fungovať po tejto novele, tak sa to za pol roka opraví. No tak sme sa dostali až sem. Je to 8 mesiacov. A ako vyzerá fungovanie Fondu na podporu umenia? Skúsme si veľmi krátko, vecne a bez akýchkoľvek hodnotiacich súdov, naozaj sa to pokúsim takto urobiť, zrekapitulovať, čo sa počas týchto 8 mesiacov udialo. 1. augusta 2024 – začal platiť novelizovaný zákon o Fonde na podporu umenia. 13. augusta – ministerka kultúry odvolala troch členov z pôvodnej Rady Fondu na podporu umenia. 14. augusta – Rada Fondu na podporu umenia nebola uznášaniaschopná kvôli tomu, že traja členovia boli odvolaní. 15. augusta – čo bol posledný možný deň podľa novoschváleného zákona – ministerka kultúry vymenovala šiestich nových členov Rady FPU. 30. augusta – Rada FPU nebola kvôli neúčasti nominantov ministerstva kultúry uznášaniaschopná. 11. septembra – Rada FPU nebola kvôli neúčasti nominantov ministerstva kultúry uznášaniaschopná. 17. septembra – ministerka odvolala z Rady FPU svojho nominanta Jána Hrkúta, ktorého menovala necelý mesiac predtým a vymenovala na jeho miesto Ivetu Babiakovú. 18. septembra – ministerka vymenovala do rady FPU pána Matúša Oľhu. 25. septembra – sa členstva v Rade FPU vzdala Iveta Babiaková, ktorá tam bola asi týždeň. 22. októbra – ministerka vymenovala do Rady FPU Viktora Magica. 5. novembra – sa Viktor Magic vzdal členstva v Rade, o čom ministerstvo kultúry informovalo Fond na podporu umenia až 9. 12. na základe dopytu tajomníčky FPU. 18. novembra – ministerka kultúry vymenovala Slavomíra Lopúcha ako zástupcu samospráv a regiónov. ZMOS, Únia miesta a SK8 sa vyjadrili, že ide o pre nich neznámeho človeka. 20. novembra – Rada FPU nebola uznášaniaschopná kvôli neúčasti nominantov ministerstva kultúry. 21. novembra – z Rady na protest voči jej fungovaniu rezignovala Marta Součková. 4. decembra – Rada FPU nebola uznášaniaschopná kvôli neúčasti nominantov ministerstva kultúry. 6. decembra – FPU oznámilo, že posúva termíny zverejnenia výzvy 6/25, pretože znenie výzvy musí schváliť rada fondu, ktorá nezasadla. FPU taktiež oznámil, že rozhodnutie rady k výzve 9/2024 sa odkladá na neurčito. 18. decembra – sa konalo zasadnutie Rady FPU, kde rada schválila na návrh podpredsedu rady Matúša Oľhu nové znenie rokovacieho poriadku rady fondu. Člen rady Peter Grutka predložil návrh nového štatútu Fondu na podporu umenia. Oba dokumenty dal riaditeľ posúdiť dozornej komisii pre podozrenie z ich nesúladu so zákonom o FPU. 27. januára – Slavomír Lopúch sa vzdal členstva v rade. 29. januára – sa konal už 4. protest kultúrnej obce pred budovou FPU. 29. januára – združenie Samosprávne kraje Slovenska, SK8, žiadalo o okamžité sfunkčnenie Fondu na podporu umenia a zachovanie jeho nezávislosti a transparentnosti. Zároveň požiadalo o opätovné posúdenie nominácií odborníkov SK8 do Rady FPU. 30. januára – podala platforma Otvorená kultúra podnet na Generálnu prokuratúru, ktorý súvisí s podozrením, že člen Rady FPU Peter Grutka bol ministerkou vymenovaný protizákonne, nakoľko nespĺňa podmienku povinnej päťročnej praxe v kultúre, ktorú stanovuje zákon. Túto skutočnosť nie je možné overiť, pretože ministerstvo kultúry odmieta zverejniť životopis svojho nominanta. 30. januára – bolo zverejnené Rozhodnutie rady o výzve č. 1/25, kde členovia rady bez udania dôvodu zmenili viaceré rozhodnutia odborných komisií. 7. februára – FPU vydalo informáciu o posunutí vyhlásenia výzvy 8/25, pretože ju rada nestihla schváliť. 14. februára – FPU vydalo informáciu o oneskorení rozhodnutia o pridelení finančných prostriedkov pre všetky podané žiadosti vo výzvach 2, 3, 4 a 5/25 23. februára – približne 19 organizátorov podujatí na Orave, Kysuciach, Liptove, Turci a Žiline sa vyjadrilo do médií, že čakajú na oneskorené rozhodnutie fondu a že ich podujatia sú vážne ohrozené. 12. marca – rada schválila zmenu štatútu a zvolila si nového predsedu Matúša Oľhu. 24. marca – FPU oznámil oneskorenie rozhodnutia o pridelení finančných prostriedkov s novým termínom vyhlásenia rozhodnutia 16. mája 2025 z dôvodu nemožnosti zostaviť odborné komisie v štyroch podprogramoch, ako sú napr. tradičná kultúra, aktivity vysokých škôl alebo mobility. 25. marca – ako reakciu na to ohlásilo Podpolianske osvetové stredisko, že je nútené zrušiť detský folklórny festival, ktorý bol doteraz zakaždým podporený FPU. Stredisko vysvetlilo, že posunutie rozhodnutia až na 16. mája je pre nich likvidačné, keďže festival mal byť už 30. a 31. mája. 27. marca – Rada FPU nebola uznášaniaschopná vďaka neprítomnosti všetkých nominantov ministerstva kultúry. Rozhodnutia o pridelení dotácií v programoch rozhodnutie rady... v programoch kultúrno-osvetové aktivity, výstavné a prezentačné aktivity či vedecko-výskumná činnosť sa odložilo na niektoré z nasledujúcich zasadnutí rady. 30. marca – ministerka kultúry Martina Šimkovičová vyhlásila na sociálnych sieťach, že fond je funkčný a výzvy pokračujú. 31. marca – člen rady fondu Dušan Buran sa vzdal členstva v rade. 1. apríla – z dôvodu nezasadnutia rady neboli schválené komisie v šiestich podprogramoch z oblasti tradičnej kultúry a činnosti verejných vysokých škôl. Rozhodnutie o pridelení finančných prostriedkov v nich sa odkladá až na jún 2025. 2. apríla – trom členom Rady FPU, Čierniková, Piačka, Miklovičová, uplynulo funkčné obdobie. Rada tak prestala byť uznášaniaschopná, nakoľko má iba šesť členov. 3. apríla – ministerka kultúry vymenovala štyroch nových členov Rady FPU – Ľubomír Baláž, Ľubomír Richter, Branislav Tréger, Jaroslav Uhel – bez verejnej výzvy na podávanie návrhov. Toto boli len tie najzásadnejšie veci, ktoré sa udiali od času, kedy parlament schválil spomínanú novelu zákona o FPU. Je to fascinujúci príbeh rozvratu, neschopnosti a trestuhodnej nezodpovednosti voči spravovaniu verejných statkov. Tento nekonečný cirkus, kde ministerka ani len nedokáže vymenovať nových členov rady, kvôli ktorým sa vlastne menil ten zákon, kde následne aj tí, ktorých vymenovala, odstupovali ako na bežiacom páse, kde ministerkini nominanti nechodia na zasadania rady, ktorá je tým pádom neuznášaniaschopná, kde viacerí členovia rady sú vymenovaní očividne v rozpore so zákonom a ministerstvo tají ich životopisy – to je niečo, čo som ja teda ešte za svoju profesionálnu kariéru nezažila –, kde členovia rady navrhujú vnútorné predpisy, ktoré sú v rozpore so zákonom o FPU a tak ďalej a tak ďalej. Toto všetko nás dnes priviedlo presne do situácie, v ktorej fond nefunguje a nedáva peniaze nikomu. Nedáva tie peniaze dokonca ani vybraným žiadateľom alebo „našim ľuďom“ , ako si to v SNS zrejme prestavovali, keď tú novelu prijímali. Proste nedáva peniaze nikomu. Na tých povestných bilbordoch SNS by malo byť v skutočnosti napísané: „Zastavili sme financovanie kultúry“ . A dnes už okrídlený výrok ministerky Šimkovičovej o tej slovenskej a žiadnej inej kultúr e, by sa dal skrátiť na žiadnu kultúru. Vyzerá to totižto tak, že presne taká – žiadna – je dôsledkom tejto novely zákona, ktorá vojde do slovenských dejín ako symbol hlúpej, primitívnej a zlostnej likvidácie funkčných politík bez akéhokoľvek benefitu. Niečo ako keď zlostné dieťa, s ktorým sa nikto nechce hrať, rozdupe pieskové hrady všetkým ostatným. Drahí kolegovia z koalície, povedzte mi, kto teraz vezme zodpovednosť za celú túto časovú os, ktorú som tu prečítala, a za to, čo sa deje s kultúrou na Slovensku, lebo síce v tom paralelnom svete, v ktorom zjavne žije pani ministerka, fond perfektne funguje, ako pred pár dňami napísala, ale, bohužiaľ, my všetci žijeme v tomto tu, v tomto reálnom svete a v ňom žijú aj starostovia obcí, zamestnanci a klienti lokálnych knižníc, organizátori podujatí a mnohí ďalší, ktorí sú dnes kvôli nefunkčnosti FPU úplne paralyzovaní. A mnohí z nich sú vaši voliči, milá vládna koalícia. Tipujem, že to od nich takisto počúvate celkom často. Fond na podporu umenia nefunguje a je načase si priznať, že je to priamy dôsledok vašej novely zákona. Ono je veľmi ľahké búrať, ale je ťažké budovať. A tak bude treba nejaký čas na to, aby sa ten súčasný stav napravil. Ale stále je možnosť opraviť to, čo tento mimoriadne zlý návrh poslancov SNS spackal, a urobiť niekoľko nevyhnutných zmien zákona, aby sa do fondu vrátilo logické transparentné a funkčné rozhodovanie o financovaní kultúry. Ja osobne som inak čakala, že na tejto schôdzi, ktorú máme po štyroch mesiacoch teda, bude záplava koaličných návrhov k tomu zákonu o FPU, koaličných noviel, ale, bohužiaľ, nie je, hoci teda tu bolo veľa rečí o tom, že sa to bude opravovať. A dokonca aj ten jediný, ktorý tam bol, od koaličného poslanca Malatinca, jeho navrhovateľ pred schôdzou stiahol. Tak ja to teda robím za vás, to, čo ste sľúbili a čo ste chceli opraviť. Predkladám návrh novely, ktorá opravuje zmeny, vaše zmeny, ktoré sa ukázali ako nefunkčné a paralyzujúce financovanie kultúry na Slovensku. Čo presne táto moja novela mení oproti súčasnému stavu? Jej hlavnou zmenou je vypustenie ustanovení, ktoré dávali rade fondu právomoci rozhodovať o poskytovaní finančných prostriedkov, voliť a odvolávať členov dozornej komisie a zriaďovať, zlučovať či rušiť odborné komisie. Tieto kompetencie sa presúvajú na riaditeľa fondu, pričom kľúčovú úlohu v rozhodovacom procese opäť zohrávajú odborné komisie tak, ako to bolo pred tým. Zároveň novela znižuje počet členov rady fondu na deväť, keďže sa ukázalo, že 13-členná rada je nielen nefunkčná, ale ministerstvo ani nedokáže toľko ľudí do tej rady vymenovať. Všetci členovia, ktorých vymenúva minister kultúry, budú musieť byť menovaní výlučne na základe návrhu, konkrétne jeden na návrh starostov obcí, primátorov miest a predsedov samosprávnych krajov a osem na návrh profesijných združení v rôznych oblastí umenia, ktoré sú preukázateľne aktívne najmenej päť rokov. Na základe skúseností s menovaním členov rady sa v tejto novele dopĺňa povinnosť fondu zverejniť na svojom webovom sídle doklad preukazujúci splnenie odbornej praxe člena rady, teda minimálne 5-ročnej v oblasti umenia, kultúry alebo kreatívneho priemyslu, ktorú na žiadosť poskytne ministerstvo kultúry. Novela prináša aj odvolací mechanizmus pre žiadateľov. To bolo niečo, čo bolo podľa slov pána poslanca Michelka ako autora tej pôvodnej novely najväčším problém. Mal pocit, že tí žiadatelia nemajú sa kde odvolať voči rozhodnutiam komisií, tak táto moja novela zavádza odvolací mechanizmus prostredníctvom rozšírenia právomocí dozornej rady, ktorá bude môcť vyjadriť stanovisko k podnetom žiadateľa v prípade podozrenia na nedodržanie pravidiel a zásad podpornej činnosti fondu. Druhý súbor zmien, ktoré táto novela predkladá, vychádza z praktických skúseností s fungovaním fondu a odborných konzultácií so žiadateľmi a zamestnancami fondu. Zavádza sa možnosť obmedziť poskytovanie finančných prostriedkov subjektom, ktorých štatutárny orgán opakovane nedodržiava povinnosti voči fondu. Ide o krok, ktorý posilňuje právnu ochranu fondu pred opakovaným porušovaním záväzkov zo strany žiadateľov. Takisto dopĺňame ustanovenie výslovne umožňujúce financovanie odmien členov a odborných komisií z prostriedkov určených na podpornú činnosť. Toto ustanovenie je priamou reakciou na závery nedávnej kontroly NKÚ vo fonde, ktorá vytkla fondu vlastne nejasnosť v tejto veci. Takisto na základe aplikačnej praxe navrhujeme, aby sa výnimky z administratívnych povinností pri dotáciách uplatňovali len vtedy, ak krízová situácia skutočne obmedzuje kultúrne a umelecké aktivity. Cieľom je predísť využívaniu týchto ustanovení v prípadoch, keď kríza tento sektor reálne nezasiahla. Táto zmena má v praxi posilniť kontrolu nad efektívnym a zodpovedným využívaním verejných prostriedkov. Toľko teda stručné zhrnutie novely, vážené kolegyne a kolegovia, a teraz sa teda snažím prihovárať ku kolegom z koalície, táto novela zákona obsahuje naozaj iba tie najnutnejšie kroky, ktoré by mohli viesť k pomerne rýchlemu opätovnému sfunkčneniu Fondu na podporu umenia a upokojiť narastajúcu nespokojnosť verejnosti s postupným rozkladom kultúrnych aktivít po celom Slovensku. A mám tu taký odkaz odkaz kolegovi Michelkovi, ktorý bol navrhovateľom tej pôvodnej novely, no, skúsili ste to, bili ste sa za túto novelu, dokonca ste za ňu zobrali zodpovednosť, ale zobrali ste zodpovednosť za niečo, na čo ste následne nemali vplyv, a dnes sa tvárite, že s tým nemáte nič spoločné, ale tu si naozaj treba priznať, že to nevyšlo. Dá sa to opraviť, a ak máte čo i len štipku pocitu zodpovednosti, tak by ste mali túto novelu v celej koalícii podporiť. Kľudne sa rozprávajme o prípadných pozmeňujúcich návrhoch a zmenách, ale chcem vás naozaj poprosiť. koaliční kolegovia a kolegyne, v mene celej kultúry na Slovensku, podporte tento návrh zákona a posuňte ho aspoň do druhého čítania, pretože tým naozaj pomôžete všetkým, ktorým na Slovensku na kultúre záleží a majú ju radi. Ďakujem.